Mutual fund society
สังคมกองทุนรวม ประจำวันศุกร์ที่ 27 ม.ค. 2555 บลจ.ออกตัวกันมากมายในช่วงสัปดาห์ที่ผ่านมา
27 ม.ค. 2555

สังคมกองทุนรวม ประจำวันศุกร์ที่ 27 ม.ค. 2555 บลจ.ออกตัวกันมากมายในช่วงสัปดาห์ที่ผ่านมา 
โดย..แฟมิลี่ โนฮาว
พร้อมขนกองใหม่ๆ เปิดตัวกันคึกคัก เป็นจังหวะเดียวกับที่คณะกรรมการนโยบายการเงิน (กนง.)ประกาศปรับลดอัตราดอกเบี้ยนโยบายเหลือ 3% ซึ่งเป็นไปตามคาดหมายของทุกฝ่าย ดัชนีประคองตัวได้ แต่วอลุมตลาดยังไม่ตอบรับ
หันมาดูความเคลื่อนไหวในอุตสาหกรรมกองทุนรวม เมื่อวันที่ 26 ม.ค. สมาคมบริษัทจัดการลงทุน แถลงภาพรวมมูลค่าสินทรัพย์สุทธิของกองทุนรวม พบว่าในปี 2554 มีการเติบโตเพียง 2.4% เมื่อเทียบกับปีก่อนหน้า โดยมี NAV รวมทั้งสิ้น 2.08 ล้านล้านบาท
ประเภทกองทุนที่ผู้ลงทุนให้ความสนใจมากในปีที่ผ่านมา คือกองทุนทองคำและกองทุนคุ้มครองเงินต้น
กองทุนทองคำนั้นมีเม็ดเงินเพิ่มขึ้นเป็น 44,537 ล้านบาท คิดเป็น 90% ของกองทุนรวมสินค้าโภคภัณฑ์ และมีจำนวนกองทุนที่จัดตั้งใหม่เพิ่มขึ้นถึง 21 กองทุน
ส่วนกองทุนคุ้มครองเงินต้น ก็มี NAV เพิ่มขึ้นถึง 343% จาก 2.2 หมื่นล้านบาท เป็น 1 แสนล้านบาท
สำหรับปี 2555 นี้หลายฝ่ายก็ยังมองว่า กองทุนทองคำยังคงความคึกคัก บลจ.ทิสโก้ แนะว่าการกระจายการลงทุนไปในทองคำ จะช่วยลดความเสี่ยงของพอร์ตการลงทุนโดยรวม และให้สัดส่วนพอร์ตที่เหมาะสมควรกระจายไปในสินทรัพย์สภาพคล่อง 20% สินทรัพย์ความเสี่ยงต่ำ 20% หุ้นไทย 10% หุ้นจีน 20% หุ้นเอเชีย (ไม่รวมญี่ปุ่น) 20% และทองคำ 10%
นอกจากนี้แนะให้ลงทุนในตลาดหุ้นจีนและทองคำ เชื่อมีโอกาสรับผลตอบแทนที่ดี พร้อมออกกองทริกเกอร์ชื่อกองทุนเปิดทิสโก้ ไชน่า ทริกเกอร์ 10% #3 โดยนำเงินไปลงทุนในหน่วยลงทุนของ Lyxor ETF China Enterprise (HSCEI) (กองทุนหลัก) ซึ่งเป็นกองทุนรวมอีทีเอฟ ที่จดทะเบียนซื้อขายในตลาดหลักทรัพย์สิงคโปร์ ขาย IPO ถึงวันที่ 1 ก.พ
ส่วน บลจ.ไอเอ็นจี (ประเทศไทย) มีมุมมองที่ดีต่อตราสารหนี้เอเชียสกุลเงินท้องถิ่น ซึ่งบริษัทมีความชำนาญในตลาดนี้อยู่แล้ว จึงออกกองทุนเปิดไอเอ็นจี ไทย เอเชี่ยน เดบท์ รีจินอล บอนด์ ปันผล เพื่อไปลงทุนในหน่วยลงทุนของกองทุน ING (L) Renta Fund Asian Debt (Local Bond) ขาย IPO ถึงวันที่ 7 ก.พ
เมื่อวันที่ 26 ม.ค. มอร์นิ่งสตาร์เปิดข้อมูลผลดำเนินงานกองทุนหุ้น TOP 10 ในปีที่ผ่านมา ปรากฏว่า บลจ.บัวหลวง กินเรียบถึง 8 กอง ให้ผลตอบแทนระหว่าง 14.16-16.90%
โดยมีกองทุนเปิดบัวหลวงธนคม ซึ่งเน้นลงทุนหุ้นในกลุ่มการเงินและธนาคาร ที่ทำผลตอบแทนได้ 16.90% เป็นกองนํา
 ส่วน บลจ.ที่มีกองหุ้นได้ผลตอบแทนดีสุด คือกองทุน MFC Islamic Long Term Equity ของ บลจ.เอ็มเอฟซี ที่ทำผลตอบแทนได้ถึง 17.79%
 หุ้นเด่นที่กองทุน TOP 10 เหล่านี้เลือกลงทุน ได้แก่ CPALL BBL PTT ADVAN ROBIN รายละเอียดหาดูได้ในเว็บไซต์ของมอร์นิ่งสตาร์